Eli Ben-Dahan
Eli Ben-Dahan (; Casablanca, 11. 2. 1954. – ), izraelski rabin i političar, član 19. i 20. saziva Kneseta.

Biografija 
Ben-Dahan je rođen 1954. u marokanskom gradu Casablanci, tada pod francuskim protektoratom, kao najstariji među petero braće. U dobi od dvije godine zajedno s porodicom emigrirao je u Izrael i nastanio se u gradu Beershebi. Pohađao je ješive Nativ Meir i Merkaz ha-rav gdje se školovao za rabina, a kasnije je odslužio vojni rok u Izraelskim obrambenim snagama i postao major artiljerijskog korpusa. Visoko obrazovanje započeo je na Koledžu Touro i završio na Hebrejskom univerzitetu u Jeruzalemu. Zaredio se za rabina uz asistenciju Šaloma Mesasa, Avrahama Šapire i Mordekaja Elijahua. Godine 1978. bio je među osnivačima Haspina, izraelskog naselja na Golanskoj visoravni, a 1983. preselio se u Beit El na Zapadnoj obali i upravljao uredom vrhovnog rabina pri ministarstvu religijskih poslova sljedećih šest godina. Tokom 1980-ih imenovan je direktorom rabinskih sudova pri ministarstvu pravde i obnašao je tu dužnost do 2010. godine. Ben-Dahan je član Jevrejskog doma, radikalne desničarske stranke s kojom je ušao u 19. i 20. saziv Kneseta. Obnašao je dužnost zamjenika ministra religijske službe, a zatim i zamjenika ministra obrane. Njegovu političku karijeru obilježili su kontraverzni ispadi u vidu uvredljivih opaski na račun nejevreja i nazivanja Palestinaca "životinjama", što je naišlo na osude i na međunarodnom nivou i unutar Izraela, osobito kod lijeve i umjerene opozicije. Ben-Dahan živi u Har Homi u Istočnom Jeruzalemu, oženjen je i ima devetoro djece.

Reference

Vanjske veze 
  Eli Ben-Dahan na stranicama Kneseta

Izraelski političari
Rabini